b'\n_START_ARTICLE_\n\xc5\xa0trigova\n_START_SECTION_\nIme\n_START_PARAGRAPH_\nU izvorima na ma\xc4\x91arskom jeziku naziva se Strid\xc3\xb3v\xc3\xa1r, u izvorima na latinskom Stridonium, a u izvorima na njema\xc4\x8dkom Stridau.\n_START_SECTION_\nOp\xc4\x87inska naselja\n_START_PARAGRAPH_\nU sastavu op\xc4\x87ine je 10 naselja: Banfi, Grabrovnik, Jal\xc5\xa1ovec, Leskovec, Prekopa, Robadje, Stanetinec, Sveti Urban, \xc5\xa0trigova i \xc5\xbdelezna Gora.\n_START_SECTION_\nZemljopis\n_START_PARAGRAPH_\n\xc5\xa0trigova (neko\xc4\x87 Stridon) je selo i op\xc4\x87ina u Me\xc4\x91imurskoj \xc5\xbeupaniji na sjeveru Hrvatske. Nalazi se 19 kilometara sjeverozapadno od sjedi\xc5\xa1ta \xc5\xbeupanije \xc4\x8cakovca i otprilike dva kilometra jugoisto\xc4\x8dno od prijelaza slovenske granice u Razkri\xc5\xbeju. Samo selo je prema popisu stanovni\xc5\xa1tva iz 2001. imalo populaciju od 447, a uz to je i sjedi\xc5\xa1te op\xc4\x87ine koja obuhva\xc4\x87a jo\xc5\xa1 devet sela i prema istom popisu je imala 3.221 stanovnika. Cijelo podru\xc4\x8dje op\xc4\x87ine je vrlo brdovito zbog \xc4\x8dega se \xc4\x8desto naziva i Gornjim Me\xc4\x91imurjem, a sama \xc5\xa0trigova se nalazi na nadmorskoj visini od 202 metra. Najvi\xc5\xa1a to\xc4\x8dka u op\xc4\x87ini je na brijegu imena Kalec (341 m). _NEWLINE_Ostala sela u op\xc4\x87ini \xc5\xa0trigova su Banfi, Grabrovnik, Jal\xc5\xa1ovec, Leskovec, Prekopa, Robadje, Stanetinec, Sveti Urban i \xc5\xbdelezna Gora. Op\xc4\x87ina pokriva povr\xc5\xa1inu od ne\xc5\xa1to vi\xc5\xa1e od 44 \xc4\x8detvornih kilometara.\n_START_SECTION_\nPovijest\n_START_PARAGRAPH_\nPrvi dokumenti o postojanju \xc5\xa0trigove potje\xc4\x8du iz 13. stolje\xc4\x87a, ali njezine najzna\xc4\x8dajnije gra\xc4\x91evine su izgra\xc4\x91ene izme\xc4\x91u 15. i 18. stolje\xc4\x87a, a uklju\xc4\x8duju crkvu sv. Jeronima i crkvu sv. Marije Magdalene, koja je glavna crkva u lokalnoj \xc5\xbeupi. Crkvu svetog Jeronima je oslikao poznati slikar Ivan Ranger, a sama crkva je gra\xc4\x91ena od 1738. do 1749. godine. Usporedno s crkvom gra\xc4\x91en je i pavlinski samostan. Crkva je podignuta nakon \xc5\xa1to je prethodna kapelica sagra\xc4\x91ena u 15. stolje\xc4\x87u potpuno uni\xc5\xa1tena u potresu godine 1738._NEWLINE_Kompleks biv\xc5\xa1eg pavlinskog samostana danas je u neposrednoj blizini crkve sv. Marije Magdalene. Znamenita je intrigiraju\xc4\x87a legenda o srednjovjekovnom gradu na \xc5\xa0trigov\xc4\x8daku. Neznano je kako je nestao, a po dvjema teorijama gradska tvr\xc4\x91ava \xc5\xa1trigov\xc4\x8da\xc4\x8dkog grada je razru\xc5\xa1ena za turskih pohoda ili "da je oganj progutao zdanje kao \xe2\x80\x9ckaznu Bo\xc5\xbeju\xe2\x80\x9d zbog oholosti grofova Celjskih"._NEWLINE_U op\xc4\x87ini se nalaze i dva povijesna dvorca. Dvorac Banfi u Banfiju je sagradio grof Banffy 1373. godine, a za dvorac Tkalec na brijegu Kalcu u Robadju vjeruje se da su ga izgradili lokalni pavlini u 18. stolje\xc4\x87u._NEWLINE_Godine 1752. je pavlin Josip Bedekovi\xc4\x87 izdao knjigu "Natale solum magni ecclesiae doctoris sancti Hieronymi..." u kojoj pi\xc5\xa1e da je upravo \xc5\xa0trigova negda\xc5\xa1nji anti\xc4\x8dki Stridon, poznat kao rodno mjesto sv. Jeronima. Legenda o Jeronimu u \xc5\xa0trigovi vrlo je sna\xc5\xbena. Dostupna vrela su iz sredine 15. stolje\xc4\x87a kad su grofovi Celjski gospodarili Me\xc4\x91imurjem. Za njihova vremena u njihovoj dr\xc5\xbeavini cvalo je graditeljstvo. Tad je podignuta \xc5\xa1trigovska crkva sv. Jeronima, a papa Nikola V. koncem 1447. godine je dao posebni oprost od grijeha crkvi i hodo\xc4\x8dastili\xc5\xa1tu u \xc5\xa0trigovi, navode\xc4\x87i u ispravi da je u \xc5\xa0trigovi "Jeronimova rodna ku\xc4\x87a i gdje je svetac odgojen"._NEWLINE_U \xc5\xa0trigovoj je strati\xc5\xa1te Repova \xc5\xa1uma, obilje\xc5\xbeeno spomen-kri\xc5\xbeem. U grobi\xc5\xa1tu su \xc5\xbertve drugog svjetskog rata i pora\xc4\x87a._NEWLINE_U \xc5\xa0trigovi je danas smje\xc5\xa1ten Dr\xc5\xbeavni arhiv za Me\xc4\x91imurje, gdje se prati ure\xc4\x91enost prostora i dru\xc5\xa1tva. Sjedi\xc5\xa1te je u zgradi iz 1912. godine.\n_START_SECTION_\nGospodarstvo\n_START_PARAGRAPH_\nOvo brdovito podru\xc4\x8dje je pogodno za uzgoj gro\xc5\xbe\xc4\x91a u vinogradima pa je tako cijela op\xc4\x87ina \xc5\xa0trigova poznata po proizvodnji vina. U samoj \xc5\xa0trigovi nalazi se veliki vinski podrum, a mnogi podrumi u privatnom vlasni\xc5\xa1tvu djeluju diljem op\xc4\x87ine._NEWLINE_Zastupljeno je vo\xc4\x87arstvo i sto\xc4\x8darstvo.\n_START_SECTION_\nKultura\n_START_PARAGRAPH_\n\xe2\x80\xa2 Kulturno - umjetni\xc4\x8dko dru\xc5\xa1tvo Sveti Jeronim'